టర్నింగ్ పాయింట్.. ధోనీ నవ్వుకు కారణమిదే!
TNN| Oct 30, 2017, 12.07 PM IST
కాన్పూర్లో న్యూజిలాండ్‌తో జరిగిన మూడో వన్డేలో భారత్ 6 పరుగుల తేడాతో థ్రిల్లింగ్ విక్టరీని సొంతం చేసుకుంది. వరుసగా ఏడో ద్వైపాక్షిక సిరీస్‌ను గెలుపొందింది. చివరి వన్డేలో టాస్ ఓడి భారత్ ముందుగా బ్యాటింగ్ చేయగా.. రోహిత్, విరాట్ శతకాలతో చెలరేగారు. వీరిద్దరూ రెండో వికెట్‌కు 230 పరుగులు జోడించారు. దీంతో భారత్ 338 పరుగుల లక్ష్యాన్ని కివీస్‌కు నిర్దేశించింది. కానీ న్యూజిలాండ్ బ్యాట్స్‌మెన్ దీటుగా ఆడారు. మున్రో (75), కెప్టెన్ విలియమ్సన్ (64) కివీస్‌కు గట్టి పునాది వేశారు. వీరిద్దరూ అవుటైనా టేలర్ (39), లాథమ్ (65) జట్టు విజయం దిశగా నడిపారు. టేలర్‌ను బుమ్రా ఔట్ చేసినప్పటికీ.. లాథమ్ క్రీజులో ఉండటంతో కివీస్ విజయం దిశగా సాగింది.
చివరి 4 ఓవర్లలో 35 పరుగులు మాత్రమే చేయాల్సి ఉండటంతో.. కివీస్ విజయంపై ధీమాతో ఉంది. కానీ బుమ్రా విసిరిన 47వ ఓవర్ నాలుగో బంతిని ఆడటంలో గ్రాండ్‌హోమ్ విఫలమయ్యాడు. బంతి బ్యాట్‌కు తాకకుండానే కీపర్ ధోనీ చేతుల్లోకి వెళ్లింది. కానీ స్ట్రయికింగ్ కోసం ఎదురు చూస్తున్న లాథమ్ ముందుకు పరిగెత్తుకొచ్చాడు. ఒక్క క్షణంపాటు ఆలోచించిన ధోనీ.. బంతిని తనకు ఇవ్వమంటున్న బుమ్రా వైపు బాల్ విసిరాడు. లాథమ్ క్రీజును చేరేలోగానే బూమ్రా బంతిని నేరుగా వికెట్లకు విసిరాడు. దీంతో నిరాశగా అతడు పెవిలియన్ చేరాడు. ఈ రనౌటే మ్యాచ్‌ను మలుపు తిప్పింది.
— cricket (@84107010ghwj) October 29, 2017
ఈ రనౌట్ తర్వాత ధోనీ నవ్వు ఆపుకోలేకపోయాడు. గతంలో ఇంగ్లాండ్‌తో ఆడుతున్నప్పుడు కూడా చివరి ఓవర్లలో ఇలాగే జరిగిందని, అది గుర్తుకు రావడంతోనే ధోనీ నవ్వుకున్నాడని బుమ్రా మ్యాచ్ అనంతరం తెలిపాడు. ఈ ఏడాది జనవరిలో కటక్ వేదికగా ఇంగ్లండ్‌తో జరిగిన వన్డేలో ముందుగా బ్యాటింగ్ చేసిన భారత్ 6 వికెట్ల నష్టానికి 381 పరుగుల భారీ స్కోరు చేసింది. యువీ (150), ధోనీ (134) భారీ శతకాలతో చెలరేగారు.
కానీ ఇంగ్లాండ్‌ కూడా దీటుగా బదులిచ్చింది. జాసన్ రాయ్ (82), రూట్ (54), మొయిన్ అలీ (55) అర్ధ సెంచరీలతో రాణించారు. సెంచరీ చేసిన ఇయాన్ మోర్గాన్ క్రీజులో ఉండటంతో ఆ జట్టు 48.2 ఓవర్లలో 354/7తో విజయం దిశగా సాగింది. కానీ మరుసటి బంతికే బుమ్రా మోర్గాన్‌ను రనౌట్ చేయడంతో మ్యాచ్ భారత్ వైపు మొగ్గింది. పర్యాటక జట్టు 50 ఓవర్లలో 8 వికెట్ల నష్టానికి 366 పరుగులే చేయగలిగింది. మోర్గాన్ కూడా నాన్ స్ట్రయిక్ ఎండ్‌లో ఉండి క్రీజ్‌లోకి వచ్చేలోగానే బుమ్రా వికెట్లను గిరాటేశాడు. ఇప్పుడూ అలాంటి ఘటనే పునరావృతం కావడంతో ధోనీ నవ్వుకున్నాడు.